OBH 7135/1996.
Az állampolgári jogok országgyűlési biztosának jelentése
Ügyintéző: Dr.Kántor Ferenc
Az eljárás megindítása

Á. Gy.-né (panaszos) debreceni lakos panasszal fordult az országgyűlési  biztoshoz. Beadványában sérelmezte, hogy a Kabai Szövetkezet mellett működő Földkiadó Bizottság a részaránytulajdonát nem adta ki, s emiatt az FM Hajdú-Bihar Megyei Földművelésügyi Hivatalához (Hivatal) fordult panasszal, s ez utóbbi,  beadványára - a beadvány postára adásától számított két hónap elteltével - sem válaszolt. 

Mivel a rendelkezésemre álló adatok alapján a jogbiztonság megsértésére lehetett következtetni, vizsgálatot rendeltem el.

Az ügy tisztázása és tájékoztatás céljából megkerestem a Hivatalt.

Megállapított tényállás

A rendelkezésemre álló iratok alapján a következő tényállást állapítottam meg.

Panaszos állítása szerint: ".... sem hivatalosan, sem azon kívül nem értesültünk arról, hogy a Tsz.-en belül földkijelölés lesz. Utólag tudtuk meg, hogy részünkre nem jelölték ki a földet." 

Az országgyűlési biztos általános helyettesének megkeresésére a Hivatal azt a választ adta, hogy "Ádám Gyuláné panaszos a kabai szövetkezetben rendelkezett 139,69 AK részaránytulajdoni illetőséggel. Az 1993. évi II. törvény 5. §-a szerint: a földkiadási eljárás a részaránytulajdonos kérelmére indul. A földkiadási kérelmet a részarány földtulajdonos e törvény hatályba lépését követő 60 napon belül nyújthatja be a földjét használó szövetkezet gazdálkodási területén működő földkiadó bizottságnál. Ádám Gyuláné a részére nyitva álló jogvesztő határidőn belül ilyen kérelmet nem nyújtott be a földkiadó bizottsághoz, így részaránytulajdonát, illetve annak helyét a földkiadó bizottság nyilvános sorsoláson állapítja meg." 

A Hivatal 1998. március 12. napján rövid úton adott tájékoztatása szerint: "A tulajdonos kérésére és beleegyezésével a Kabai Vörös Csillag Mg.Tsz. földkiadó bizottságának Mezősasi Munkacsoportja 54/1995. számú 1996. június 25-i határozatával a Mezősasi 047/1. hrsz. földrészletből 35,63 aranykorona illetőséget,  míg  az  FM  Hajdú-Bihar  Megyei  Földművelésügyi  Hivatala  225-31-720/1997. számú és 1997. november 18-án kelt határozatával a Mezősasi 0173/1. hrsz. ingatlanból  104,06 aranykorona illetőséget kezdeményezett a földhivatalnál a tulajdonjog bejegyzésére. A határozatokról a panaszos mindkét esetben tértivevényes ajánlott küldeményben lett kiértesítve, mely értesítésekre a törvényes határidőn belül fellebbezés nem érkezett."

A jogszabályi háttér és a vizsgálat megállapításai

A földrendező és a földkiadó bizottságokról szóló 1993. évi II. törvény 9/B. § (1) bekezdése szerint: "Ha a földkiadó bizottság a feladatainak végrehajtását a 9/A. § (1) bekezdésében, valamint (3) bekezdésének a) pontjában, továbbá a (4) bekezdésében meghatározott határidőig sem fejezi be, vagy a közgyűlés még ezt megelőzően megállapítja megszűnését, a földkiadó bizottság a még jogerős határozattal le nem zárt, folyamatban levő földkiadási ügyeket átteszi az FM hivatalhoz."

A (2) bekezdés úgy szól, hogy: "Az FM hivatal az (1) bekezdés rendelkezései alapján a hozzá áttett ügyekben a 4/B. § (5) bekezdésének szabályai szerint jár el."

A (3) bekezdés kimondja, hogy: "A földkiadó bizottság az eljárása során keletkezett iratokat a megszűnésétől számított 15 napon belül köteles áttenni az FM hivatalhoz. Az iratok megőrzéséről az FM hivatal gondoskodik."

Az 1993. évi II. törvény - 9/A §-ának (1) bekezdésében, valamint (3) bekezdésének a) pontjában, továbbá (4) bekezdésében megjelölt okok miatt -  az FM hivatalhoz áttett ügyek intézésére határidőt nem állapít meg. Ezért az említett okok miatt áttett ügyek intézésére a határidőt az Áe. 15. §-a állapítja meg. Eszerint az érdemi határozatot a kérelmek előterjesztéséből, illetőleg az eljárás hivatalból történt megindításától számított 30 napon belül kell meghozni. 

A vizsgálat megállapította, hogy a hivatkozott Tsz. mellett működő földkiadó bizottság - 1996. XII. 31-én történt megszűnéséig - panaszos földkiadási ügyét csak részben fejezte be. Panaszos földkiadási ügyének be nem fejezett részét a hivatkozott törvényhely szerint a hivatalhoz kellett áttennie. A Hivatalnak pedig az volt a kötelessége, hogy az áttételt követően panaszos földkiadási ügyében az Áe. 15. § (1) bekezdésében rögzített határidőn belül ingatlan nyilvántartási bejegyzésre alkalmas határozatot hozzon. A Hivatal e határidő megtartását  elmulasztotta, s ezáltal megsértette az Alkotmány 2. § (1) bekezdésében foglalt rendelkezés alapvető elemét jelentő jogbiztonság alkotmányos elvét, minek következtében alkotmányos visszásságot idézett elő. 

A Hivatal az általa előidézett alkotmányos visszásságot azonban megszüntette azáltal, hogy 1997. november 18-án kelt határozatával panaszos részére kiadta az annak nevén részarányként nyilvántartott 104,06 aranykorona értékű termőföldet. Mivel vizsgálatom befejezésének időpontjában a Hivatal az általa előidézett alkotmányos visszásságot saját hatáskörében megszüntette, az ügyben ajánlást nem teszek. 

Jelentésem egy példányának megküldésével panaszost, illetve a Hivatal vezetőjét is tájékoztattam. 

Budapest, 1998. március 16.

Gönczöl Katalin